SL Uradni list Evropske unije CE 16/65

Razmere v čebelarstvu

P6_TA(2008)0567

Resolucija Evropskega parlamenta z dne 20. novembra 2008 o razmerah v čebelarstvu

(2010/C 16 E/14)

Evropski parlament,

— ob upoštevanju člena 108(5) svojega Poslovnika,

A. ker je čebelarstvo v svetu in zlasti v Evropi v zelo hudih težavah,

B. ker je čebelarstvo koristno za celoten ekosistem in je bistvenega pomena za kmetijski ekosistem,

C. ker je ohranitev biotske raznovrstnosti temeljnega pomena, čebele pa k temu pomembno prispevajo z opraševanjem,

D. ker je čebelarstvo dejavnost, ki se v Evropi opravlja že nekaj tisoč let ter je sestavni del kulturne in kmetijske dediščine,

E. ker imajo čebelarski proizvodi dober hranilni in zdravilni učinek,

F. ker so med in drugi čebelarski proizvodi, kot so matični mleček, propolis, strup in čebelji vosek, ki jih proizvaja evropsko čebelarstvo, zaradi njegove izkušenosti in različnih podnebnih razmer zelo raznoliki in visoke kakovosti,

G. ker je čebelarstvo žrtev nelojalne konkurence proizvodov iz tretjih držav, ki se jih uvaža na trg Skupnosti,

H. ker se med lahko uvaža iz različnih območij sveta, vendar le zadostno število čebel zagotavlja opraševanje,

I. ker grozi resnična nevarnost, da bo zaradi zmanjšanja razpoložljivosti cvetnega prahu in nektarja upadlo število čebeljih kolonij,

J. ker je v svetu že močno upadlo število čebeljih kolonij,

K. ker so med vzroki za težko zdravstveno stanje čebel stalna prisotnost različnih vrst pršice varoja (Varroa spp.) v panjih, kolaps čebeljega roja ter širjenje nosemavosti (Noseme ceranae),

L. ker je 76 % živilskih proizvodov za prehrano ljudi odvisnih od čebelarstva,

M. ker je 84 % rastlinskih vrst, gojenih v Evropi, odvisnih od opraševanja,

N. ker se prepogosto ne upoštevajo navodila in dobra praksa pri uporabi biocidov,

O. ker še ne obstajajo metode za izkoreninjanje nekaterih čebeljih obolenj, ki povzročajo upad njihove odpornosti ter izgubo čebeljih rojev,

1. meni, da se je treba na primeren način in z učinkovitimi sredstvi nemudoma odzvati na težko zdravstveno stanje čebel;

2. meni, da je treba sprejeti ukrepe proti nelojalni konkurenci čebelarskih proizvodov iz tretjih držav, ki nastaja zaradi nižjih proizvodnih stroškov, zlasti cene sladkorja in delovne sile;

3. poziva Komisijo, naj takoj začne s spodbujanjem nadaljnjih raziskav o zajedavcih in boleznih ter drugih morebitnih vzrokih, ki desetkajo čebelje družine, kot sta krčenje genske raznovrstnosti in pridelava gensko spremenjenih posevkov, ter omogoči dodatna proračunska sredstva za tovrstne raziskave;

4. meni, da je bistvenega pomena, da se na oznakah obvezno navede država, iz katere izvira med;

5. poziva Komisijo, naj v okviru pregleda skupne kmetijske politike oblikuje ukrepe in spodbuja vzpostavitev nadomestnih ekoloških območij (kot so območja prahe za čebele) zlasti na večjih obdelovalnih območjih; poziva, naj se ta območja vzpostavijo v predelih, kjer so pogoji za obdelavo najtežji in kjer bodo lahko rasle facelija, boraga, njivska gorčica ali bela plazeča deteljica, ki predstavljajo dragoceni vir nektarja na območjih, kjer čebele nabirajo medičino;

6. poziva Svet in Komisijo, naj pri vseh razpravah in prihodnjih zakonodajnih korakih, povezanih s pridelavo gensko spremenjenih posevkov, ustrezno preučita zdravstveno stanje čebel, možnosti za trženje čebelarskih proizvodov in gospodarske posledice;

7. poziva Komisijo, naj spodbuja ukrepe, potrebne za omejitev tveganj zaradi nezadostnega opraševanja tako za čebelarje kot za kmete, katerih proizvodnja bi se lahko močno povečala;

8. poziva Komisijo, naj zagotovi nadzor in spremljanje kakovosti površinskih voda, saj so čebele zelo občutljive na vsakršno poslabšanje stanja v njihovem okolju;

9. poziva Komisijo, naj začne z raziskavami o povezavi med smrtnostjo čebel in uporabo pesticidov, kot so tiametoksam, imidakloprid, klotianidin in fipronil, da bi se po potrebi sprejeli ustrezni ukrepi v zvezi z dovoljeni za te proizvode;

10. poziva Komisijo, naj uskladi vse informacije o sedanjih razmerah, s katerimi trenutno razpolagajo države članice; meni, da bi Komisija morala sodelovati s priznanimi organizacijami, s katerimi bi si izmenjala znanstvene informacije, ki so jim na voljo, o posledicah, ki jih imajo pesticidi za čebele;

11. meni, da je nujno treba uvesti obvezo, da se uvoženi med analizira ter se tako odkrije morebitna prisotnost bacila, ki povzroča gnilobo čebelje zalege;

12. poziva Komisijo, naj predlaga mehanizem finančne pomoči za čebelarje, ki so se zaradi smrtnosti svojih čebel znašli v težavah;

13. poziva Komisijo, naj v svojo veterinarsko politiko vključi raziskave o boleznih čebel ter ukrepe za boj proti tem boleznim;

14. poziva Komisijo k spodbujanju vseh držav članic, naj čebelarskemu sektorju namenijo takojšnjo pomoč;

15. naroči svojemu predsedniku, naj to resolucijo posreduje Svetu in Komisiji.